BBIK-BE8 ไฮโกรท..ไฮพีอี.!
ตั้งแต่เข้าตลาดหลักทรัพย์ฯ มา 2 หุ้นเทคคู่ดูโอ้ BBIK กับ BE8 ราคาก็วิ่งเหมือนควบม้าเซ็กเธาว์ในสามก๊กยังไงยังงั้น...
ตั้งแต่เข้าตลาดหลักทรัพย์ฯ มา 2 หุ้นเทคคู่ดูโอ้ BBIK กับ BE8 ราคาก็วิ่งเหมือนควบม้าเซ็กเธาว์ในสามก๊กยังไงยังงั้น...
17 พ.ค. 2566

ตั้งแต่เข้าตลาดหลักทรัพย์ฯ มา 2 หุ้นเทคคู่ดูโอ้ บริษัท บลูบิค กรุ๊ป จำกัด (มหาชน) หรือ BBIK (เข้า 16 ก.ย. 2564 ไอพีโอ 18 บาท) กับบริษัท เบริล 8 พลัส จำกัด (มหาชน) หรือ BE8 (เข้า 8 พ.ย. 2564 ไอพีโอ 10 บาท) ราคาก็วิ่งเหมือนควบม้าเซ็กเธาว์ในสามก๊กยังไงยังงั้น…
ด้วยกระแสหุ้นเทคที่ฟอร์มฮอตปรอทแตก รับกระแสดิจิทัลทรานส์ฟอร์เมชัน ก็ทำให้หุ้น BBIK กับ BE8 วิ่งควบม้ามาอย่างต่อเนื่อง…
ทว่า นอกจากมิติของราคาหุ้นที่วิ่งควบม้าแล้ว อีกมิติที่ทั้งคู่เหมือนกัน คือ การทำดีล M&amp;A กันเป็นว่าเล่น…อย่าง BBIK ประเดิมซื้อ 2 กิจการ ได้แก่ บริษัท อินโนวิซ โซลูชั่น จำกัด (Innoviz) ทำธุรกิจการให้คำปรึกษาด้านการพัฒนาระบบ ERP และบริษัท วัลแคน ดิจิทัล เดลิเวอรี่ จำกัด (VDD) ประกอบธุรกิจการพัฒนาระบบเทคโนโลยีสารสนเทศ และแอปพลิเคชัน ไม่นับรวมที่ซุ่มเจรจาอีก 5-6 ดีลนะ
ฟาก BE8 ก็ไม่น้อยหน้า ปิดดีลซื้อบริษัท เบย์ คอมพิวติ้ง จำกัด (เบย์คอม) ผู้นำ Cyber Security อันดับต้น ๆ ของประเทศ ตามด้วยการซื้อหุ้นบริษัท วานิลลา แอนด์ เฟรนด์ จำกัด หรือ Vanilla ทำธุรกิจด้านที่ปรึกษาการทำ Branding และการตลาดดิจิทัลแบบครบวงจร และซื้อหุ้นบริษัท เทคซอส มีเดีย จำกัด ทำธุรกิจเกี่ยวกับบริษัทสื่อเทคโนโลยีและธุรกิจออนไลน์ที่นำเสนอคอนเทนต์เพื่อวงการ Tech
เรียกว่า..ดูโอ้คู่นี้อาศัยการโตแบบอินออร์แกนิค…ปักชำต่อกิ่งโตว่างั้น..!!
ทำให้ราคายิ่งควบม้าไปกันใหญ่ โดย BBIK เคยทำสถิติควบไปแตะที่ระดับสูงสุด 143.50 บาท เมื่อวันที่ 16 ธ.ค. 2565 ส่วน BE8 ก็ทำสถิติควบไปแตะที่ระดับ 63.50 บาท เมื่อวันที่ 6 ก.พ. 2566…จนเกิดปรากฏการณ์ P/E ปาไป 100 กว่าเท่าอยู่ช่วงหนึ่ง…
แต่ด้วย P/E สูงลิ่ว ก็ถูกเทขายทำกำไรออกมาตั้งแต่ช่วงต้นปีที่ผ่านมา พร้อม ๆ กับกระแสเห่อหุ้นเทคค่อย ๆ เจือจางหายไป…
แต่ผลการดำเนินงานของทั้งคู่ก็ยังเริ่ดสแมนแตนอยู่นะ…ล่าสุดเปิดงบไตรมาส 1/2566 กำไรพุ่งกระฉูด โดย BBIK ฟาดกำไรสุทธิไป 58.26 ล้านบาท เติบโต 108% เมื่อเทียบกับไตรมาส 1/2565 ที่มีกำไรสุทธิ 28.06 ล้านบาท สาเหตุหลักมาจากการเติบโตของรายได้บริการและขายอยู่ที่ 266.82 ล้านบาท เติบโต 140%
ฟาก BE8 โชว์กำไรสุทธิ 61.63 ล้านบาท เติบโต 159.07% เมื่อเทียบกับไตรมาส 1/2565 ที่มีกำไรสุทธิ 23.79 ล้านบาท โดยมีรายได้จากการขายและบริการ 586.00 ล้านบาท เติบโต 376.89% เมื่อเทียบกับไตรมาส 1/2565 ที่มีรายได้จากการขายและบริการ 122.88 ล้านบาท
เป็นผลมาจากการรวมรายได้ของบริษัทย่อยที่เข้าลงทุน ประกอบไปด้วย บริษัท เอคซเทนด์ ไอที รีซอร์ส จํากัด บริษัท เบย์คอมพิวติ้ง จํากัด บริษัท วานิลลา แอนด์ เฟรนด์ จํากัด และ บริษัท รีโคนิกซ์ จํากัด รวมถึงการเพิ่มขึ้นจากการเติบโตของความต้องการของลูกค้าทั้งในส่วนการให้คำปรึกษาด้านกลยุทธ์และเทคโนโลยีและงานด้านการขายและการให้เช่าใช้สิทธิการใช้งาน
ก็น่าคิด สิ่งที่เคยควบม้า จะควบต่อไปได้หรือเปล่า..? ทั้งในเรื่องราคาหุ้นและผลประกอบการ…
หรือมันจบแค่นี้ครับนาย..!!
…อิ อิ อิ…